Chanelle Henning-moord: Terugtrek van aanklagte beteken nie vryspraak | Maroela Media
Chanelle Henning-moord: Terugtrek van aanklagte beteken nie vryspraak
Nico Henning (regs) tydens 'n vorige verskyning by die Pretoria-streekhof. (Junie 2014) Foto: Werner Beukes / SAPA
Die Nasionale Vervolgingsgesag het Maandag benadruk dat die terugtrek van aanklagte teen Nico Henning, wat daarvan beskuldig is dat hy die meesterbrein agter sy vervreemde vrou, Chanelle Henning, se moord was, nie beteken dat hy vrygespreek is nie.
Maroela Media het vroeër berig adv. Gerrie Nel, die staatsaanklaer, het in die hooggeregshof in Pretoria gesê die staat is nie nou gereed om met die saak voort te gaan nie en trek daarom die aanklagte terug.
Luvuyo Mfako, woordvoerder van die NVG, het ook bevestig die Nasionale Vervolgingsgesag is nie nou in 'n posisie om voort te gaan met die saak nie. "Dit is belangrik om te onthou dat die terugtrek van die aanklagte nie 'n vryspraak is nie, en sodra die hindernisse, wat die verhoor ophou, opgeklaar is, bestaan die moontlikheid dat die NVG weer met die saak sal voortgaan," het Mfako gesê. "Maar ons kan nie die meriete van die saak bespreek nie."
Henning se verhoor sou Maandag begin het. Hy het tereg gestaan op aanklag van moord en sameswering om moord te pleeg. Hy is in 2014 in hegtenis geneem in verband met sy vrou se moord in November 2011. Die 25-jarige Chanelle is doodgeskiet net nadat sy haar seuntjie by 'n kleuterskool in Faerie Glen, Pretoria afgelaai het.
Die egpaar was besig om te skei en in 'n hewige stryd gewikkel om toesig oor hul seuntjie te kry.
Staatsvergryp: Madonsela moet eers bietjie wag, vra Zuma
Nico Henning gaan nog baie slapelose nagte he want Adv.Gerrie Nel is nog lank nie klaar met hom nie!
Adv Nel moes dalk nie appèl na appèl in die Oscar saak gedoen het. En meer tyd aan hierdie saak gegee het.
Hoe kan die staat na twee jaar nie reg wees vir die saak nie nadat hy R 10 miljoen borg gekry het en al die ander medepligtiges al gevonnis is.Is dit weer geld wat gaan praat
Hierdie hele storie van Nico Henning van Maandag is baie verwarrend. Selfs die TV nuus het gesê die saak teen hom is teruggetrek en Nico Henning het uit die hof gestap as 'n vry man. Vir my beteken vry soos in hy is nou onskuldig en kan as 'n vry man aangaan met sy lewe. Nou lyk dit vir my 'n vry man is net tydelik 'n vry man.
Ek verstaan dat dit gaan oor 'n appelsaak van een van die wat reeds vonnis uitdien en dit moet eers deurgewerk word voor hierdie saak kan voortgaan.